Elsebeth Gerner Nielsen (RV), 2002-05-28:
Jeg vil gerne starte med at tage et helt nyt tema op i debatten.
I dag har vi en strandbeskyttelseslinje på 300 meter.
Det er sådan, at inden for en zone på 300 meter har man ikke normalt ret til at bygge.
Jeg håber, eller jeg frygter, jeg ved sådan set, at ministeren vil bekræfte det, når jeg siger, at i fremtiden bliver det sådan, at hvis man har en gård, der har jord ud til kysten, så er der ikke noget i vejen for, at man kan bygge en aftægtsbolig og en medhjælperbolig inden for strandlinjen, inden for de 300 meter.
Ud over det vil jeg tage udgangspunkt i den leder, som er i Jyllands-Posten i dag.
Det er en ordførertale, som jeg sådan set ikke selv kunne have skrevet bedre: »Det åbne landskab bliver bragt i alvorlig fare, hvis Folketinget i dag - som det desværre ser ud til - vedtager en vidtrækkende planlov. Ifølge en uafhængig forsker vil loven måske og på længere sigt åbne mulighed for etablering af 240.000 nye boliger i det danske land, som de allerfleste priser - ikke mindst efter udlandsrejser, hvor grov og påtrængende skiltning og planløst byggeri ofte skræmmer landskabet.«
Og jeg fortsætter: Derfor er det ubegribeligt, at regeringen nu begår den dumhed at gå stik imod den politiske kurs, der blev udstukket med by- og landzoneloven, og som tidligere borgerlige regeringer har været tilhængere af.
Frem til sidste valg kunne et bredt flertal i Folketinget støtte den indsats til beskyttelse af uerstattelige landskabelige værdier, som ligger i den velkendte sondring mellem by- og landzone og i forbuddet mod at opføre huse nær vore kyster.
Systemet er velfungerende, men kan forbedres med en udbygget adgang til at dispensere for gældende regler.
Og videre: »Den nye regering var opsat på at demonstrere, at den så sandelig er liberal - i en grad, som har bekymret den konservative partner, som gik til åbent angreb på miljøministeren, da denne fremførte tanker om frihed for skovejere til at disponere over skovherlighed ud fra andre hensyn end de forstlige. Hans Christian Schmidt vil have kommunerne til at overtage beskyttelsen af det åbne land fra amterne, hvilket åbner for ren lokal pression, som kan være svær at modstå.
Kommunalpolitikerne kan lade sig friste over evne af en pengestærk investor eller give efter for hede ønsker om at tilplante bakketoppen med boliger.
« Som sagt kunne jeg ikke sige det her bedre.
Jeg er fuldstændig enig i det budskab, der er i Jyllands-Postens leder i dag, som slutter af med at opfordre regeringen til at tænke sig om endnu en gang, til at tage en tænkepause.
Som man skriver: »Regeringen, som rummer interne betænkeligheder over lovens virkninger, burde i stedet tage en tænkepause. Desuden er det en klar fordel, om denne lov blev mere kendt og debatteret, inden den eventuelt søges vedtaget.«
Og det er jo også fuldstændig rigtigt.
Jeg tror ikke, der er mange i den danske befolkning, der er klar over, hvad det er vi er på vej til at vedtage i dag; jeg tror det ganske enkelt ikke.
Der mangler folkeoplysning, og jeg synes især, at regeringen har en forpligtelse til at være med til at sikre, at der er en folkelig debat om så vigtigt et emne som det her.
Kære folketingspolitikere, vi er i gang med
et eksperiment med det åbne land og med Danmark i skalaen 1:1
Det kan vi simpelt hen ikke være bekendt.